# Josep Comas i Masferrer

* «Josep Comas » redirigeix aquí. Vegeu-ne altres significats a «Josep Comas (desambiguació)».
Josep Comas i Masferrer (Barcelona, 4 de juliol de 1842 - Barcelona, 2 de juny de 1908) fou un industrial i polític català.

## Biografia

Va néixer a Barcelona, al número 6 de la plaça "Cuartel Cuarto Barrio Séptimo", segons la inscripció del seu naixement, fill del comerciant Josep Comas i Graciós, de Mataró, i de la seva esposa, Antònia Masferrer i Bosch, de Barcelona.
Després de la restauració borbònica fundà el Cercle Liberal Monàrquic i fou un dels membres més destacats del caciquisme del Partit Liberal al Principat, juntament amb Evarist Arnús i de Ferrer, contra el conservador Josep Maria Planas i Casals. Fou diputat provincial el 1871-1872 i el 1894-1898, així com president de la Diputació de Barcelona de 1894 a 1896. Durant el seu mandat creà una comissió encarregada de gestionar un concert econòmic sobre la recaptació de contribucions que afavorís la hisenda de la Diputació.
Fou diputat pel districte de Sant Feliu de Llobregat a les eleccions generals espanyoles de 1891, 1893 i 1898. Fou senador per la província de Barcelona el 1899 i el 1902, i senador vitalici des de 1905. Va fer construir el casal noucentista de Can Bordoi.
El 10 d'abril de 1884 un anarquista va col·locar un artefacte explosiu a la porta de Josep Comas, que van ocasionar danys menors al domicili, situat en la Baixada de La Canonja. El 18 de gener de 1900 fou assassinat a Barcelona el seu secretari particular, Salvador Garcia i Victory. Va morir després de rebre un tret al cap en la cruïlla dels carrer de la Lleona i Escudillers. Per l'assassinat fou detingut i jutjat Salvador Riera i Xardona, a qui es va absoldre del delicte en el mes de gener de 1902.
Va estar casat amb Dolors Masferrer i Bosch (8 de juny de 1857 - 14 de febrer de 1905). Van tenir dos fills, Enric (1882-1906) i Montserrat (1879-1928). Montserrat es va casar amb el banquer Lluís Marsans i Peix.
El matrimoni Josep Comas i Dolors Masferrer van cedir uns terrenys de la seva propietat a la ciutat de Barcelona, ocupats per mas Can Sòl de Dalt. En aquest indret es va construir la Plaça Comas, creuda pel carrer Dolors Masferrer.

## Referències

* ↑ Pertanyent a les divisions de Barcelona de l'època en cinc zones (Cuarteles), cadascuna d'elles subdividides en diferents barris (Guia de Barcelona de 1847, pàgina 16). Probablement va néixer a l'anomenada "Plaça nova".
* ↑ Registre de Naixements de l'Ajuntament de Barcelona, número de registre 58 del llibre 3r de l'any 1842.
* ↑ «Crónica». La Vanguardia, 12-04-1884, pàg. 2423.
* ↑ «Assassinat d'en Garcia Victory». La Veu de Catalunya, 18-01-1900, pàg. 3.
* ↑ «Veredicto». La Vanguardia, 19-01-1902, pàg. 2.
* ↑ Dolors Masferrer fou filla de Joaquim Masferrer i Bosch i de Dolors Bosch i Busquets, ambdós de Barcelona. Dades dels registres de naixement i defunció.
* ↑ «Esquela». La Vanguardia, 15-02-1905, pàg. 1.
* ↑ «Esquela». La Vanguardia, 29-01-1906, pàg. 1.
* ↑ «La plaça de Comas - Les Corts». Ajuntament de Barcelona. Arxivat de l'original el 4 de juliol 2019. [Consulta: 4 juliol 2019]. Nota: en aquesta pàgina web s'indica erròniament que Josep Comas i Masferrer era fill de Dolors Masferrer, quan en realitat eren esposos.

## Enllaços externs

* «Josep Comas i Masferrer». Gran Enciclopèdia Catalana. Barcelona: Grup Enciclopèdia Catalana.
* Fitxa del Congrés dels Diputats (castellà)
* Josep Comas i Masferrer al web de la Diputació